Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Д. Л., поднесена против Решение на Општина Берово, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата изјавена од Д. Л., поднесена против Решението бр.33-3939/4 од 02.12.2021 година на Општина Берово, заведена во архивата на Агенцијата под бр. 08-794 од 28.12.2021 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации бр.33-3939/4 од 02.12.2021 година **СЕ ПОТВРДУВА.**

**О Б Р А З Л О Ж Е Н И Е**

На 16.11.2021 година, Д. Л. поднела Барање за пристап до информации од јавен карактер до Општина Берово, со кое побарала по е-маил да и достави електронски запис од следните информации:

„Следнава документација во период од 2014 до 2021:

* Оглас за отуѓување градежно неизградено земјиште;
* Записник од комисија која одлучува за отуѓување на градежно неизградено земјиште;
* Договор за отуѓување на градежно неизградено земјиште.“

Имателот на информации, како што е наведено во жалбата, постапувајќи по оваа Барање донел Решение со кое делумно одговорил по барањето бр.33-3939/4 од 02.14.2021 година. Во Решението е наведено дека: „...општината спроведе тест на штетност при што утврдено е дека последиците врз интересот кој се заштитува се поголеми од јавниот интерес утврден со закон и е даден делумен одговор согласно член 6 став 4, од Закон за слободен пристап до информации од јавен карактер. Информацијата се доставува на адресата на барателот, по е-маил.“

Незадоволен од наведеното Решение, Барателот на информации на 28.12.2021 година, во законски предвидениот рок поднел Жалба бр. 08-794, во која го наведува следното: „Оваа жалба ја испраќам затоа што не сум задоволна од одговорот на општина Берово. Во одговорот од општина Берово се испратени огласите, записните и договорите за оттуѓување на државно градежно неизградено земјиште, но се избришани имињата на купувачите. Општина Берово на моето барање одговара со Решение за делумно одбивање на барањето, но не дава објаснување зошто е одлучено да е делумен одговорот, односно зошто се изоставени имињата на купувачите.“

Со електронски допис бр. 08-794 од 28.12.2021 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по претходно наведениот допис, Имателот на информации достави електронски допис насловен „Произнесување“ заверен во Агенцијата под бр 08-794 од 29.12.2021 година, во коj е наведено дека: „...Општина Берово, за бараната информација даде делумен одговор и изготви решение бр.33-3939/4 од 2.12.2021 година, согласно член 20 став 1 од Закон за слободен пристап до информации од јавен карактер, во смисла на Заштита на личните податоци во бараната информација... По разгледување на Барањето, општината споведе тест за штетност, при што утврдено е дека последиците врз интересот кој се заштитува се поголеми од јавниот интерес утврден со закон и е даден делумен одговор согласно член 6 став 4, од Законот за слободен пристап до информации од јавен карактер. ...врз основа на горенаведеното, бараните податоци: Огласи за отуѓување градежно земјиште, Записници од комисии и Договори за отуѓување на градежно неизградено земјиште на барателот му се доставени, во законски предвидениот рок...но, во нив се прикриени личните податоци како името и презиме, адреса, матичен број и емаил. При одговорот на барањето е постапено согласно член 6, став 4 од Законот за слободен пристап до информации од јавен карактрер...“. Во прилог го достави Решението и Тестот за штетност. Во тестот на штетност бр.33-3939/3 од 02.12.2021 година се одговорени неколку прашања за кои Имателот при одбивање на бараната информација ги утврдува, односно во точката 4 од тестот за штетност за начелото на пропорционалност е наведено дека: „Можен е делумен пристап до информацијата од јавен карактер, при што во сите побарани документи, единствено е ограничен пристапот до податоците заштетини согласно Законoт за лични податоци“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации правилно постапил по Барањето на барателот со тоа што, правилно го спровел Законот за слободен пристап до информации од јавен карактер и почитувајќи ги и одредбите од Законот за заштита на личните податоци, со тоа што овозможил делумен пристап до бараната информација.

Агенцијата, по разгледувањето на наводите на Жалбата, каде барателот на информации смета дека Имателот на информации постапил по Барањето по истекот на законскиот рок, односно со задоцнување, Агенцијата му укажува на Барателот на информации дека рокот за постапување по Барање за пристап до информации од јавен карактер е утврден во членот 21 од истиот Закон каде е наведено: „Имателот на информацијата е должен веднаш да одговори по барањето на барателот, а **најдоцна во рок од 20 дена** од денот на приемот на барањето“, што значи, доколку барањето е примено и заведено кај Имателот на информации на 16.11.2021 година, законскиот рок за постапување е запазен и навреме е донесено оспореното Решение.

Што се однесува до наводите на Жалбата дека „Со ваквата постапка општина Берово ме спречува како новинар да дојдам до квалитетни заклучоци од истражувањето и до вистината, односно сопствениците кои купиле земјиште на државата“, Агенцијата смета дека, кога станува збор за информации кои се поврзани со идентификувањето на физичко лице, задолжително Имателот на информации го спроведува Законот за заштита на личните податоци како материјален закон кој ја регулира заштитата на личните податоци и Законот за слободен пристап до информации од јавен карактер како Lex Specialis, за кое е постапено правилно со овозможување на делумен пристап и спреден тест на штетност со цел заштита на идентитетот на лицето. Законот за слободен пристап до информации од јавен карактер се спроведува за сите баратели еднакво, со тоа што нема посебни одредби наменати само за новинарите.

Сумирано, Агенцијата утврди дека Имателот на информации:

* правилно постапил согласно законските прописи кои го уредуваат слободниот пристап до информации од јавен карактер;
* правилно постапил согласно законските прописи кои ја уредуваат заштитата на личните податоци; и
* во законски предвидениот рок донел правилно решение.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-794.

|  |  |
| --- | --- |
|  | **Директор,****Пламенка Бојчева** |

Изработил: Горјан Гилевски

Контролирал: Цветан Станоески